Audito ir APSKAITOS tarnybOS DIREKTORiAUS

Į S A K Y M A S

DĖL VIEŠOSIOS ĮSTAIGOS LIETUVOS RESPUBLIKOS APSKAITOS INSTITUTO STANDARTŲ TARYBOS 2003 m. GRUODŽIO 18 d. NUTARIMO Nr. 1 „DĖL VERSLO APSKAITOS STANDARTŲ PATVIRTINIMO“ 2 PUNKTO PAKEITIMO

2012 m. gruodžio 14 d. Nr. VAS-19

Vilnius

Vadovaudamasis Lietuvos Respublikos buhalterinės apskaitos įstatymo (Žin., 2001, Nr. 99-3515; 2012, Nr. 51-2531) 3 straipsnio 4 dalimi, Lietuvos Respublikos Vyriausybės 2002 m. kovo 12 d. nutarimo Nr. 348 „Dėl įgaliojimų suteikimo įgyvendinant Lietuvos Respublikos buhalterinės apskaitos įstatymą ir Lietuvos Respublikos įmonių finansinės atskaitomybės įstatymą“ (Žin., 2002, Nr. 28-992; 2012, Nr. 47-2300) 1.1.1 punktu ir atsižvelgdamas į Apskaitos standartų komiteto 2012 m. gruodžio 13 d. nutarimą Nr. 24-22-1.18:

1. Pakeičiu viešosios įstaigos Lietuvos Respublikos apskaitos instituto standartų tarybos 2003 m. gruodžio 18 d. nutarimo Nr. 1 „Dėl verslo apskaitos standartų patvirtinimo“ (Žin., 2004, Nr. 20-616; 2006, Nr. 127-4880; 2010, Nr. 20-966) 2 punktu patvirtintą 2-ąjį verslo apskaitos standartą „Balansas“:

1.1. Išdėstau standarto 2 punktą taip:

„2. Šis standartas nustato balanso sudarymo tvarką ir pavyzdines formas, išskyrus konsoliduotuosius ir kai kurių specialiųjų sričių įmonių balansus, kurių formos pateikiamos tų įmonių apskaitai skirtuose standartuose. Pavyzdinės atskirų rūšių įmonėms skirtos balanso formos pateikiamos:

2.1. visoms įmonėms, išskyrus nurodytas 2.2–2.5 punktuose, – 1 ir 2 prieduose;

2.2. įmonėms, kurių tipinė veikla yra biologinio turto auginimas, žemės ūkio produktų gamyba ir apdorojimas, pačių pagamintų ir apdorotų žemės ūkio produktų perdirbimas (toliau – žemės ūkio įmonės) – 3 ir 4 prieduose;

2.3. valstybės ir savivaldybės įmonėms – 5 priede;

2.4. visus verslo apskaitos standartus taikantiems neribotos civilinės atsakomybės juridiniams asmenims, išskyrus tikrąsias ūkines bendrijas ir komanditines ūkines bendrijas, kurių visi tikrieji nariai yra akcinės ar uždarosios akcinės bendrovės, – 2 priede;

2.5. visus verslo apskaitos standartus taikančioms mažosioms bendrijoms – 2 priede.“

1.2. Išdėstau 16 punktą taip:

„16. Finansinio turto straipsnyje pateikiama informacija apie ilgalaikį finansinį turtą. Finansinio turto apskaitos reikalavimus nustato 15-asis verslo apskaitos standartas „Investicijos į asocijuotąsias įmones“, 16-asis verslo apskaitos standartas „Konsoliduotosios finansinės ataskaitos ir investicijos į dukterines įmones“, 18-asis verslo apskaitos standartas „Finansinis turtas ir finansiniai įsipareigojimai“, 20-asis verslo apskaitos standartas „Nuoma, lizingas (finansinė nuoma) ir panauda“, 26-asis verslo apskaitos standartas „Išvestinės finansinės priemonės“, 37-asis verslo apskaitos standartas „Jungtinė veikla“.“

1.3. Išdėstau 25 punktą taip:

„25. Kapitalo straipsnyje parodomas pasirašytasis įstatinis kapitalas ir nurodoma neapmokėta pasirašytojo įstatinio kapitalo dalis, akcijų priedai ir savos akcijos. Neribotos civilinės atsakomybės juridiniai asmenys ir mažosios bendrijos kapitalo straipsnyje parodo faktiškai iš savininkų gautus įnašus.“

2. Nustatau, kad šio standarto 2 priede pateiktą pavyzdinę sutrumpinto balanso formą mažosios bendrijos ir neribotos civilinės atsakomybės juridiniai asmenys, išskyrus tikrąsias ūkines bendrijas ir komanditines ūkines bendrijas, kurių visi tikrieji nariai yra akcinės ar uždarosios akcinės bendrovės, turi naudoti sudarydami 2013 m. sausio 1 d. ir vėliau prasidedančių ataskaitinių laikotarpių finansines ataskaitas.

3. Nustatau, kad šis įsakymas įsigalioja nuo 2013 m. sausio 1 d.

Direktorius	Audrius Linartas